Citroën C5 Aircross

Το Citroën C5 Aircross είναι ένα μεσαίο crossover SUV αυτοκίνητο, που παράγεται από τη γαλλική αυτοκινητοβιομηχανία Citroën, από τον Σεπτέμβριο του 2017 στην Κίνα και από τον Φεβρουάριο του 2019 και στη Γαλλία. Η πρώτη γενιά του, αντικατέστησε το λίγο μικρότερων διαστάσεων Citroën C4 Aircross του 2012 - 2017. Το C5 Aircross κυκλοφόρησε αρχικά μόνο στην Κίνα, από τον Οκτώβριο του 2017, ενώ η εκδοχή του C5 Αircross για την Ευρώπη μπήκε στη μαζική παραγωγή τον Φεβρουάριο του 2019 και κυκλοφόρησε στη Γηραιά ήπειρο σχεδόν ταυτόχρονα. Η δεύτερη γενιά του C5 Aircross παρουσιάστηκε στις 29 Απριλίου 2025, με τις προ-παραγγελίες να ανοίγουν τον Ιούνιο του 2025 και τις παραδόσεις να ξεκινούν το τέταρτο τρίμηνο του 2025.

 Πρώτη γενιά (C84, 2017) 
 Εισαγωγή 

Ο λίγο μικρότερος προκάτοχος Citroën C4 Aircross (μήκους 4,34 μέτρων), καθώς και το στενά συγγενικό με το C4 Aircross Peugeot 4008 πρώτης γενιάς, είχαν βασιστεί στο Mitsubishi ASX, αν και η εξωτερική εμφάνιση των τριών μοντέλων ήταν εντελώς διαφορετική. Τελικώς όμως, η παραγωγή του C4 Aircross έληξε σύντομα, τον Απρίλιο του 2017, μετά από 5 ακριβώς έτη παραγωγής, λόγω χαμηλών πωλήσεων, καθώς η στενή συγγένεια του μοντέλου με το Mitsubishi ASX μάλλον δεν ενθουσίασε ιδιαίτερα τους υποψήφιους αγοραστές της κατηγορίας των crossover SUV.

Αντιθέτως, ο διάδοχός του βασίστηκε στην πλατφόρμα PSA EMP2 platform και ήταν ένα εντελώς νέο και μεγαλύτερο σε διαστάσεις crossover SUV, το Citroën C5 Αircross, που ήταν το αποτέλεσμα μιας σχετικής επένδυσης 100 εκατομμυρίων ευρώ του τότε Ομίλου PSA. Επιπρόσθετα, το SUV αυτό εξελίχθηκε και για να καλύψει προσωρινά το κενό που άφησε στην ευρωπαϊκή αγορά η αναστολή της παραγωγής του σεντάν Citroën C5 στη Ρεν, καθώς και για να δημιουργηθεί χώρος για τις γραμμές συναρμολόγησης του Peugeot 5008.

Το μοντέλο παρουσιάστηκε για πρώτη φορά στο Σαλόνι Αυτοκινήτου της Σαγκάης στις 18 Απριλίου 2017 και η παραγωγή της κινεζικής εκδοχής ξεκίνησε τον Σεπτέμβριο του 2017 από την κοινοπραξία Dongfeng Peugeot-Citroën και κυκλοφόρησε στην αγορά της Κίνας τον Οκτώβριο του 2017.

Εδώ να σημειωθεί ότι από το 1994 έως το 2021 οι ξένες αυτοκινητοβιομηχανίες εξαναγκάζονταν, λόγω της κινεζικής νομοθεσίας, να δημιουργήσουν μια κοινή επιχείρηση / κοινοπραξία (50:50) με μια κινεζική εταιρεία προκειμένου να παράγουν αυτοκίνητα επί κινεζικού εδάφους, γλιτώνοντας έτσι τους φόρους εισαγωγής. Το κέρδος της Κίνας από αυτή τη κίνηση ήταν ότι οι τοπικές αυτοκινητοβιομηχανίες απέκτησαν τεχνολογική και επιχειρησιακή τεχνογνωσία στη παραγωγή αυτοκινήτων.

Από την 1η Ιανουαρίου 2022, ωστόσο, τα πράγματα άλλαξαν, με την Κίνα να επιτρέπει σε όλες τις ξένες αυτοκινητοβιομηχανίες να κατασκευάζουν, αν θέλουν, αυτοκίνητα στη Κίνα αποκλειστικά μόνες τους.

 Ευρωπαϊκή εκδοχή 

Η εκδοχή για την Ευρώπη παρουσιάστηκε για πρώτη φορά, όπως είχε εκ των προτέρων ανακοινωθεί, στο Σαλόνι Αυτοκινήτου του Γενεύης του 2018, το οποίο διήρκεσε από τις 8 έως τις 18 Μαρτίου 2018, και στη συνέχεια στο Σαλόνι Αυτοκινήτου του Παρισιού που διήρκεσε από τις 4 έως τις 14 Οκτωβρίου 2018. Αν και κάποια πιλοτικά μοντέλα προ-παραγωγής άρχισαν να κατασκευάζονται ήδη από τον Ιανουάριο του 2019, τελικώς το αυτοκίνητο μπήκε στη μαζική παραγωγή τον Φεβρουάριο του 2019 και σύντομα κυκλοφόρησε σε όλες τις ευρωπαϊκές χώρες σχεδόν ταυτόχρονα.

Το C5 Aircross πρώτης γενιάς ξεκίνησε να συναρμολογείται επίσης και στην Ινδία ως CKD (Completely Knocked Down, με την έννοια της παραγωγής από εισαγωγή έτοιμων ανταλλακτικών) από τον Ιανουάριο του 2021.

Γενικότερα, σε όλες τις αγορές όπου διατέθηκε, το Citroën C5 Αircross πρώτης γενιάς γνώρισε πολύ θετική υποδοχή από τον Τύπο και το κοινό και σημείωσε πολύ μεγαλύτερη εμπορική επιτυχία από τον προκάτοχό του.Citroën C5 Aircross: Der Komfort-SUV im ADAC Test (adac.de)

 Ετήσιες πωλήσεις 

ΈτοςΕυρώπηΚίνα201722.60320182.56223.340201979.53316.088202069.7509.779202154.3469.963202244.9976.36520234.18220244.549

 Δεύτερη γενιά (CR3; 2025) 
 Πρωτότυπο μοντέλο 

Το πρωτότυπο C5 Aircross δεύτερης γενιάς παρουσιάστηκε στις 14 Οκτωβρίου 2024 στο Σαλόνι Αυτοκινήτου του Παρισιού 2024.

 Μοντέλο παραγωγής 

Η δεύτερη γενιά του C5 Aircross παρουσιάστηκε στις 29 Απριλίου 2025, με τις προ-παραγγελίες να ανοίγουν τον Ιούνιο του 2025 και τις παραδόσεις να ξεκινούν το τέταρτο τρίμηνο του 2025. Το μοντέλο δεύτερης γενιάς είναι το πέμπτο όχημα που βασίζεται στην πλατφόρμα SLTA Medium της Stellantis, την οποία μοιράζεται με τα Jeep Compass, Opel Grandland και Peugeot 3008/5008. Όπως και η προηγούμενη γενιά, το μοντέλο δεύτερης γενιάς συνέχισε να παράγεται στο εργοστάσιο στη Ρεν της Γαλλίας.

 Αναφορές 

 Εξωτερικοί σύνδεσμοι 

 Η επίσημη διεθνής παρουσίαση του Citroën C5 Aircross 
 Η επίσημη Ελληνική ιστοσελίδα του Citroën C5 Aircross
 Η επίσημη Κινεζική ιστοσελίδα του Citroën C5 Aircross 

Κατηγορία:Μοντέλα Citroën
Κατηγορία:Αυτοκίνητα SUV
Κατηγορία:Γαλλικά αυτοκίνητα
Κατηγορία:Υβριδικά ηλεκτρικά αυτοκίνητα